**Rúnar Kristinsson** (s. 5. syyskuuta 1969 Reykjavík) on islantilainen jalkapallovalmentaja ja entinen hyökkäävä keskikenttäpelaaja.. Hän toimii islantilaisen KR Reykjavikin päävalmentajana.

Hän on 104 A-maaottelullaan eniten miesten jalkapallomaaotteluja pelannut islantilaispelaaja.

Ura
---

Rúnar aloitti pelaajauransa kotimaansa kolmannen sarjatason Leiknir Reykjavikissa 1984. Hän siirtyi pääsarjaseura KR Reykjavíkiin 1985. Ensimmäiset pääsarjaottelunsa hän pelasi kuitenkin vasta 1987. Hän pelasi seurassa vuoteen 1994 mennessä kaikkiaan 126 sarjaottelua ja teki 21 maalia. Hän saavutti KR Reykjavíkin joukkueessa hopeaa 1990 ja 1992 sekä pronssia 1991. Lisäksi hän voitti Islannin cupin 1994.

Vuonna 1995 Rúnar siirtyi ruotsalaisen Örgryte IS:n riveihin, jossa hän teki vajaan kolmen kauden aikana 13 maalia pelaamissaan 59:ssä Allsvenskan-ottelussa. Hän siirtyi kesken kauden 1997 Norjan Tippeligaenissa pelanneeseen Lillestrømiin. Hän pelasi seurassa kauden 2000 loppuun mennessä 73 sarjaottelua ja teki 14 maalia.

Rúnar siirtyi marraskuussa 2000 Belgian Jupiler Pro League -seura KSC Lokereniin. Hän pelasi seurassa kauden 2006–2007 loppuun mennessä 193 pääsarjaottelua, joissa teki 40 maalia. Hän saavutti pronssia Belgian liigassa kaudella 2002–2003. Aktiiviuransa viimeisellä kaudella 2008 hän palasi KR Reykjavíkiin, jossa pelasi 14 ottelua.

### Maajoukkue

Islannin maajoukkueessa Rúnar aloitti uransa jo vuonna 1987. Hän oli uransa aikana yksi maajoukkueen parhaista pelaajista. Vuonna 2004 Rúnar ilmoitti jättävänsä maajoukkueen. Hän teki pelaamissaan 104 ottelussa kolme maalia. Hän toimi myös maajoukkueen kapteenina.

Valmennusura
------------

Rúnar valmensi KR Reykjavikia toukokuusta 2011 marraskuuhun 2014. Seura voitti Islannin-mestaruuden 2011 ja 2013, Islannin cupin 2011, 2012 ja 2014 sekä supercupin 2012 ja 2014. Tammikuussa 2015 hän siirtyi norjalaisen Lillestrømin päävalmentajaksi. Kaudella 2015 Rúnar luotsasi seuran Tippeligaenissa kahdeksanneksi. Kausi 2016 sujui alavireisesti ja Lillestrøm vajosi liigan hännille. Lopulta Rúnar sai potkut seurasta syyskuussa 2016, kun Lillestrøm majaili liigan toiseksi viimeisenä.

Lokakuun lopulla 2016 Rúnarista tuli belgialaisen KSC Lokerenin päävalmentaja. Hän luotsasi Lokerenin kaudella 2016/17 yhdenneksitoista Belgian pääsarjassa. Kehnot tulokset kauden 2017/18 alussa johtivat Rúnarin potkuihin elokuun alussa 2017.

Lokakuussa 2017 kerrottiin, että Rúnar palaa KR Reykjavikin päävalmentajaksi.

Lähteet
-------

1. 1 2 3 4 5  Kristinsson, Rúnar *national-football-teams.com*. Viitattu 27.1.2016. (englanniksi)
2. 1 2  R. Kristinsson *soccerway.com*. Viitattu 27.1.2016. (englanniksi)
3. ↑  Appearances for Iceland National Team *rsssf.com*.  17.11.2015. Viitattu 27.1.2016. (englanniksi)
4. ↑  Rúnar Kristinsson Transfermarkt-sivustolla (englanniksi)
5. ↑  Kristinsson sparket som LSK-trener
6. ↑  Lokeren heeft nieuwe trainer beet: Runar Kristinsson
7. ↑  Peter Maes volgt Runar Kristinsson op bij Lokeren (Arkistoitu – Internet Archive)
8. ↑  Rúnar Kristinsson var rétt í þessu ráðinn þjálfari karlaliðs KR

  


|  |  |  |
| --- | --- | --- |
| Edeltäjä:**Magnus Haglund** | **Lillestrømin päävalmentaja**2015–9/2016 | Seuraaja:**Arne Erlandsen** |

|  |  |  |
| --- | --- | --- |
| Edeltäjä:**Georges Leekens** | **KSC Lokerenin päävalmentaja**10/2016–8/2017 | Seuraaja:**Peter Maes** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |